Zagreb, 3. prosinca 2018.g.

**Z A P I S N I K**

**o izjavi Bože Petrova u predmetu P-172/18**

 Vezano za radnu skupinu financijskih stručnjaka volio bih istaknuti jednu jako bitnu razliku između neformalne skupine financijskih stručnjaka i samoprozvane Borg skupine koja je iscurila tijekom Hotmail afere. Prva neformalna skupina financijskih stručnjaka nastala je kao produkt razgovora g. Plenkovića i mene u trenutku kada je Ivica Todorić zatražio sastanak. Ja sam tada zatražio g. Plenkovića da se dostave i financijski podaci kako bismo znali o čemu razgovaramo tijekom tog sastanka. Budući da obojica nismo bili vični financijama, bilo je sasvim logično da se napravi neformalna skupina financijskih stručnjaka. G. Plenković je predložio da to bude peteročlani tim te da će tri člana biti predložena od strane HDZ-a, a dva člana od strane MOST-a. Što se tiče tri člana od strane HDZ-a, to su bili Ante Ramljak, Tonči Korunić i Tomislav Matić. Od strane MOST-a bili su predloženi Zoran Besak i Branimir Bricelj. Ponavljam da je njihova jedina uloga u trenutku kada su bili predloženi bila da analiziraju financijska izvješća, odnosno financijske podatke iz koncerna Agrokor. Vidim da se Povjerenstvo također poziva na iskaz gđe Martine Dalić USKOK-u, u kojem ona konstatira, barem tako proizlazi iz podataka koji su javno objavljeni u medijima, da je ekspertna skupina okupljena radi razumijevanja stanja u društvu Agrokor, ne radi pisanja zakona. Tako je nastala neformalna skupina financijskih stručnjaka i opet ću ponoviti čiji jedini zadak je bila analiza financijskih podataka. Mandat za bilo što drugo, članovi koji su predloženi od strane MOST-a, nisu dobili. Što se tiče samog sastava navedene skupine možete vidjeti da, budući da su bili predloženi financijski stručnjaci, smisao iste nije bio da se piše bilo kakav složen insolvencijski zakon kakav je lex Agrokor. S druge strane, samoprozvana Borg skupina nastala je na način da je gđa Martina Dalić na jednom od najranijih sastanaka, mislim da je to bilo 26. veljače 2017.g., nakon sastanka s g. Todorićem, preuzela obvezu pisanja zakonskog rješenja za rješavanje gospodarske problematike u Agrokoru na Ministarstvo gospodarstva. Što se mene tiče, niti sam bio zatražen da dam suglasnost, niti sam znao koji su bili članovi skupine za pisanje zakona, niti sam s bilo kojim od tih članova bio u bilo kakvom kontaktu. Tako da niti indirektno nisam mogao znati koja je to skupina radila na lex Agrokoru. Također, gđa Dalić u iskazu koji vi uzimate kao dokaz, vezano za formiranje nove skupine nazvane Borg skupinom navodi sljedeće: „to se u opisanoj dinamici događanja nametnulo kao jedna i konačna reakcija na situaciju.“. Tko je nametnuo, zbog čega se nametnulo, ne znam. Meni je bilo logično da u trenutku kada je gđa Dalić na sastanku rekla da će to preuzeti Ministarstvo gospodarstva, da to i preuzme Ministarstvo gospodarstva budući da je to u ovlasti istog. Što se tiče članova Borg skupine, mogu reći da smo mi u konačnici, tek nakon godinu dana vidjeli koji su to članovi. Jedan od tih članova je bio i na sastanku krajem ožujka 2017.g. na kojem je Goran Jeras predstavljao drugačiji model financiranja za rješavanje gospodarske problematike uzrokovane situacijom u Agrokoru. U tom trenutku tu je sjedio, na primjer, i g. Šavorić, ali isti je na prvom sastanku u Vladi bio predstavljen od g. Plenkovića kao poseban pravni savjetnik za rješavanje financijske problematike u Agrokoru, a ne kao osoba koja piše zakonsko rješenje. Dakle, ono što mislim da je najvažnije za istaknuti jest da su se paralelno odvijala dva procesa, od kojih je jedan proces bio usmjeren na analizu financijskih podataka i traženje najkvalitetnijeg financijskog modela za rješavanje problematike, dok se drugi proces odnosio na pisanje zakonskog rješenja. U ovome prvom procesu sam sudjelovao očito na ponekim sastancima, nisam ni tu bio na svakom sastanku, a što sam mogao iščitati iz medija mjesecima ili godinama poslije. A što se tiče ovog drugog procesa pisanja zakonskog rješenja koji vas najviše interesira, ja mogu samo reći da sam s istim bio upoznat na način da sam znao da će se raditi na tome, a tko i kako, mislim da su to pitanja za drugu adresu. Također, na samom kraju ožujka, mislim da je to bio 28. ožujka, državna tajnica iz Ministarstva pravosuđa, odnosno Ministarstvo pravosuđa, bilo je također uključeno u taj proces. Iako je državna tajnica Ministarstva pravosuđa dolazila iz kvote MOST-a, ista je kao državna tajnica u svakom trenutku mogla biti kontaktirana od strane Ministarstva gospodarstva te ja ne mogu biti policajac i provjeravati, odnosno na bilo koji način kontrolirati što državni službenici rade u suradnji s Ministarstvom gospodarstva. Što se tiče uloge g. Šavorića, ja sam o istoj bio obavješten u trenutku kad i vi i cijela javnost. G. Šavorić je na prvom sastanku kod g. Plenkovića bio predstavljen kao posebni pravni savjetnik za rješavanje financijske problematike. Nikad nakon toga nismo raspravljali niti se itko doticao uloge g. Šavorića, niti sam ja o istoj razgovarao s g. Plenkovićem ili s gđom Dalić ili bilo kim drugim. Na kraju želim još jednom istaknuti razliku između neformalne skupine financijskih stručnjaka i samoprozvane skupine Borg. Ta razlika je najvažnija za razumijevanje cijelog procesa, a iz medija ste mogli vidjeti da upravo o tome govori g. Bricelj, tzv. član MOST-a u toj skupini. On sam 24. studenoga ove godine u intervju-u Slobodnoj Dalmaciji govori: „Uključio sam se na poziv Vlade Republike Hrvatske u veljači 2017.g. kao član radne skupine za sagledavanje problema u Agrokoru.“ Mislim da ovo ne treba posebno komentirati ili objašnjavati, ali ja imam potrebu to navesti jer se konstantno pokušava provući čiji član je bio g. Bricelj, je li bio MOST-ov ili je bio angažiran od strane Vlade Republike Hrvatske. Mislim da navedeno apsolutno dovoljno govori.

Na poseban upit članice Povjerenstva Aleksandre Jozić-Ileković jesam li u ulozi predsjednika MOST-a i predsjednika Hrvatskoga sabora, predložio svoje članove u neformalnu radnu skupinu stručnjaka koji su trebali sagledavati financijsku situaciju u Agrokoru i koga sam predložio, odgovaram da su od strane MOST-a, kao posljedica dogovora g. Plenkovića i mene, i to za sagledavanje i jedino za sagledavanje financijske situacije u Agrokoru bile predložene dvije osobe. Još jednom naglašavam, iste su bile predložene samo za sagledavanje financijske situacije. Nakon sastanka s g. Todorićem ja jesam bio na nekoliko sastanaka s navedenim osobama u Vladi, a za koje sam u konačnici, odnosno nakon godinu dana mogao vidjeti da su predstavljali i samoprozvanu skupinu Borg. Međutim, na navedenim sastancima ja sam s njima razgovarao samo o financijskim modelima i financijskoj situaciji.

Na dodatni upit članice Povjerenstva Aleksandre Jozić-Ileković je li istina da sam inicirao osnivanje radne skupine stručnjaka, ponavljam ono što sam rekao na početku. Dakle, stvaranje same skupine je bio produkt razgovora g. Plenkovića nakon što sam zatražio da se dostave financijski podaci na temelju kojih ćemo utvrditi kakva je financijska situacija u Agrokoru. Na kraju se kroz razgovor g. Plenkovića i mene došlo se do ideje o okupljanju tima financijskih eksperata budući da niti on niti ja nismo vični financijama. G. Plenković predložio je da to bude peteročlani tim, s tri člana predložena od strane HDZ-a, a dva člana od strane MOST-a.

Na upit iste članice Povjerenstva mogu li potvrditi da je u tom trenutku to bila politička odluka, odgovaram da je politička odluka postojala samo za analizu financijskih podataka i financijske modele, ne za stručnu ad hoc skupinu nazvanu Borg koja je pisala zakon. Za to mandat od MOST-a nisu imali, već su radili, kao što smo mogli vidjeti po njihovim izjavama, za Vladu Republike Hrvatske.

Član Povjerenstva Davorin Ivanjek čita dio iz očitovanja Vlade Republike Hrvatske u kojem se navodi: „Temeljem provedene analize cjelokupne situacije, nakon nekoliko tjedana zaključeno je kako je jedino moguće rješenje donošenje odgovarajućeg zakonskog okvira.“ U vezi s pročitanim, na poseban upit člana Povjerenstva Davorina Ivanjeka jesam li bio upoznat s analizom situacije i donošenjem odluke da treba donijeti zakonodavni okvir, kao i kada se skupina stručnjaka pretvorila u grupu Borg s obzirom da su obje grupe činili isti ljudi, ponavljam da je neformalna skupina financijskih stručnjaka bila dogovorena između g. Plenkovića i mene prije samoga sastanka s g. Todorićem jedino kako bi se mogli analizirati financijski podaci. Nakon sastanka s g. Todorićem, od mene nije tražena nikakva suglasnost, niti sam istu dao. Nakon što je gđa Dalić preuzela obvezu izrade zakonskog okvir na Ministarstvo gospodarstva, nisam bio upoznat sa sastavom tima koji je radio na zakonu niti sam znao konkretno na čemu se radi s obzirom da nisam imao nikakav kontakt s tim osobama. Ono što sam mogao znati jest da će se trebati raditi zakonsko rješenje. Na poseban upit istog člana Povjerenstva jesam li to mogao znati ili sam znao, odgovaram da na samom početku, čak prije sastanka s g. Todorićem, uz analizu cijele situacije što bi se moglo dogoditi, pisanje zakona je, uz opciju predstečaja i stečaja, bilo izneseno kao jedna ideja, ali samo kao ideja. U konačnici, koliko se mogu sjetiti jer nisam o istom vodio preciznu evidenciju, nakon apsolutno cijele analize, sagledavanja situacije i sastanka s g. Todorićem zaključilo se da će se trebati pisati zakonsko rješenje. Dakle, bio sam svjestan da će se pisati zakonsko rješenje. Tko, u kojem sastavu, kako, to nisam znao s obzirom da je tu obvezu preuzelo Ministarstvo gospodarstva, odnosno gđa Martina Dalić. Tu prestaju moja saznanja. Ja o tome nisam ništa mogao znati, osim putem medija, iz kojih sam i vidio da se samoprozvana Borg skupina sastoji i od članova iz prethodno navedene skupine financijskih stručnjaka, kao i od nekih još dodatnih članova. Dakle, od trenutka kada je Ministarstvo na sebe preuzelo tu obvezu pa sve do negdje kraja ožujka, odnosno do trenutka kada sam dobio tvrdu kopiju zakona od strane gđe Dalić koju nisam na kraju koristio, mi, pritom mislim na MOST, nismo bili uopće uključeni u bilo kakav proces koji se odvijao vezano za pisanje zakona. Ono što ja danas mogu zaključiti jest da krajem ožujka kada smo, kao predstavnici MOST-a, došli predstaviti drugačiji model financiranja, bilo nam je rečeno, i to se može vidjeti iz iskaza gđe Dalić, da se taj drugi financijski model ne odbacuje, već će se isti uzeti u obzir, da će se raspraviti. Time se nama na jedan način slala poruka da odluka još nije donesena. Ono što sam ja na kraju mogao zaključiti iz medija jest da je netko polovicom ožujka 2017. donio odluku kakvo će rješenje biti.

Na upit predsjednice Povjerenstva Nataše Novaković jesam li, s obzirom da sam prema saznanjima Povjerenstva, bio prisutan na sastancima održanim 24. i 29. ožujka 2017.g. na kojima su bili i financijski i pravni eksperti i drugi dužnosnici, a raspravljalo se o nacrtu Zakona, o stanju u Agrokoru i o predlaganju rješenja, tada znao da se radi na zakonu budući da je i to bila jedna od tema sastanaka, odgovaram da mogu potvrditi da je bilo nekoliko sastanaka, ali ne mogu potvrditi datume istih budući da nisam vodio evidenciju. Što se tiče raspravljanja, negdje krajem ožujka, vjerojatno 24. ožujka, dobio sam tvrdu kopiju od strane gđe Dalić koju sam spremio i nisam koristio iz više razloga. Jedan od razloga je bio upravo taj što su se odvijala dva paralelna procesa, od kojih je jedan analiza financijskih modela te smo mi predložili drugačiji financijski model i nismo dobili negativan odgovor da se isto neće uzeti u obzir. Stoga nisam vidio razlog zbog čega bismo tu zaključili priču i uzeli zdravo za gotovo zakonsko rješenje. S druge strane ja nisam pravni stručnjak, a s treće strane nisam htio izlaziti van s povjerljivim informacijama sve dok se na kraju ne donese odluka na koji način će se riješiti situacija u Agrokoru. Što se tiče samog sastanka negdje pri kraju, mislim da je to bio predzadnji sastanak u Vladi, taj za koji spominjete da je održan 29. ožujka, koliko se mogu sjetiti ja sam bio na tom sastanku, ali i tada, u onom dijelu u kojem sam ja prisustvovao na tom sastanku, se opet raspravljalo o financijskim modelima. Ne bih sad prepričavao u detalje polemiku između mene i članova neformalne skupine financijskih stručnjaka. Taj sastanak je trajao puno duže, a u dijelu na kojem sam ja bio raspravljalo se o financijskim modelima. Dakle, od 28. ožujka bilo je uključeno Ministarstvo pravosuđa, te smo nakon toga i mi dijelom bili uključeni, ali za odluku da će se koristiti točno određen zakonski okvir, a kamoli o imenima ljudi koji su pisali zakonski okvir, MOST nije znao jer kao što se može pročitati iz iskaza gđe Dalić, ja sam uvijek dolazio s nekim novim protagonistom kojem je ponovno trebalo objašnjavati da Vlada radi na nečemu.

Na dodatno pitanje predsjednice Povjerenstva jesu li mi ikad članovi radne skupine koje sam ja predložio došli sa zahtjevom da se ta radna skupina formalizira, odnosno da dobiju novčanu naknadu, odgovaram da što se tiče prve neformalne skupine financijskih stručnjaka nemam apsolutno nikakvih saznanja o tome da se spominjala bilo kakva novčana naknada, barem se to nije spominjalo u mojoj prisutnosti. Budući da nisam s njima bio u privatnom kontaktu, kako prije samog iniciranja te skupine, tako ni do kraja pisanja ovog zakona nisam ni na koji način dobio takvu informaciju. S druge strane, ta skupina je radila u Uredu predsjednika Vlade i smatram da formalizaciju njenog rada, kao i novčanu naknadu trebaju rješavati službe ureda u kojem se proces odvijao pa vjerojatno i zbog toga nisam postavljao nikakva pitanja. Što se tiče skupine Borg, to trebate pitati gđu Dalić budući da je obvezu pisanja zakona preuzelo Ministarstvo gospodarstva. Možda je Ministarstvo s navedenim osobama potpisalo potrebne dokumente ili isplaćivalo naknade, ali u to ne ulazim jer stvarno ne znam.

Na upit predsjednice Povjerenstva jesam li u trenutku kad je izvanredni povjerenik na konferenciji za novinare predstavio svoj savjetnički tim, bio svjestan da su u tom timu i neke osobe koje sam predložio da rade financijsku analizu Agrokora, odgovaram da ne znam tko je i kako objasnio gđi Dalić i g. Plenkoviću tko su ljudi koji su imenovani kao posebni savjetnici izvanrednog povjerenika i zbog čega su i kada su imenovani. Ono što mislim da javnost treba znati jest da ja danas odgovaram kao svjedok u slučaju gđe Dalić, a postavljate mi pitanja koja se odnose na postupak koji je pokrenut protiv mene, a u kojem mi niste dali pravo uvida u cijeli spis budući da to, kako ste objasnili, nije relevantno. Međutim, nije mi nikakav problem odgovoriti na Vaše pitanje. Navedene osobe, u trenutku dok sam bio u političkom odnosu s drugom stranom, nisu predstavljene kao mogući podizvođači, niti se raspravljalo da će imati naknadu za ono što rade. Iskreno, nisam pratio predstavljanje g. Ramljaka i njegovih savjetnika. Naime, potrebno je sjetiti se konteksta cijele te situacije. Raspravljalo se o izglasavanju povjerenja g. Mariću kad je MOST 21. travnja jasno rekao tadašnjim koalicijskim partnerima da neće podržati g. Marića kao ministra financija zbog tadašnjeg stava MOST-a da je g. Marić u sukobu interesa. Slijedom navedenoga, bili smo više fokusirani upravo na sve ono što se događalo u tom trenutku nego na bilo kakva medijska predstavljanja g. Ramljaka.

Na komentar predsjednice Povjerenstva da sam dobio uvid u cijeli spis predmeta, osim u dio dokumentacije USKOK-a koji se ne odnosi na moj predmet te da sve što je danas izneseno nije iz dokumentacije USKOK-a, želim reći da nisam dobio uvid u kompletan spis koji sam tražio budući da je objašnjenje Povjerenstva bilo da dio koji nisam dobio nije relevantan. Iz tog razloga ne mogu potvrditi niti činjenice koje vi navodite kao egzaktne. U tom dijelu trebate konzultirati spis, a ne mene.

Na poseban upit članice Povjerenstva Tatijane Vučetić jesu li Ministarstvo pravosuđa i g. Šprlje kao tadašnji ministar prvo saznanje o radu na zakonu stekli 29. ožujka 2017.g., odnosno je li prije toga Ministarstvo pravosuđa bilo uključeno u rad na zakonu odgovaram da je, barem koliko ja znam, prvo saznanje bilo krajem ožujka i da prije toga Ministarstvo pravosuđa nije bilo uključeno u rad na zakonu.

Na poseban upit članice Povjerenstva Aleksandre Jozić-Ileković što je zapravo u kontekstu cijele priče grupa Borg s obzirom da cijelo vrijeme govorimo o neformalnoj radnoj skupini koju je okupila Vlada Republike Hrvatske i koja je bila stvar političkog dogovora, odgovaram da sam više puta naglasio razliku između ove dvije skupine jer sam vidio iz pitanja Povjerenstva koja mi se postavljaju da se te dvije skupine poistovjećuju, a smatram da je razlikovanje istih iznimno važno za razumijevanje cijelog procesa. Dakle, sam sastav prve neformalne skupine financijskih stručnjaka, gdje je od mene traženo da predložim dva eksperta iz svijeta financija, a ne eksperta prava, govori koja je svrha te skupine bila, a za koju sam ja g. Plenkoviću dao suglasnost. Ta skupina je, što se mene tiče, trajala do sastanka s g. Todorićem. U određenom trenutku nakon sastanka s g, Todorićem članovi navedene skupine se jesu pojavljivali u Vladi, ali svaki put kad su bili u Vladi sa mnom su razgovarali isključivo o financijskim modelima. Od 26. veljače 2017.g. gđa Dalić na sebe i na Ministarstvo gospodarstva preuzima obvezu kreirati zakonsko rješenje. Koga je u to uključila, kada i zašto, to su pitanja za gđu Dalić. Niti u jednom trenutku nisam bio informiran o tome, niti sam dao suglasnost, niti sam znao o čemu se točno piše dok nisam dobio treću verziju zakona.

Na traženje dodatnog pojašnjenja članice Povjerenstva Aleksandre Jozić-Ileković jesam li bio u kontaktu s osobama koje sam predložio u radnu skupinu stručnjaka, odgovaram da navedene osobe nisam kontaktirao niti privatno niti službeno, osim na sastancima koji su održani u Uredu Vlade Republike Hrvatske i inicirao ih je g. Plenković.

Na dodatan upit članice Povjerenstva Aleksandre Jozić-Ileković jesam li od strane predsjednika ili potpredsjednice Vlade Republike Hrvatske bio konzultiran vezano za imenovanje izvanrednog povjerenika, odgovaram da je, koliko se mogu sjetiti, prvi prijedlog baš od gđe Dalić bio g. Bricelj, ali nisam bio na tom sastanku, to mi je samo preneseno,. U trenutku kad je g. Bricelj odustao, gđa Dalić me zamolila da kontaktiram g. Ramljaka i zamolim ga od strane oba politička partnera, u tom trenutku HDZ-a i MOST-a da baš on bude povjerenik. Iz kolegijalnosti sam nazvao g. Ramljaka i doslovno mu rekao tko me nazvao, zašto me nazvao i što me zamolio da kažem. G. Ramljak me u tom trenutku odbio. Sljedeći dan su me obavijestili politički partneri da su se našli s g. Ramljakom, i to gđa Dalić i g. Plenković i da su se nasamo s njim sve dogovorili. U tom trenutku je valjda g. Ramljak pristao. Što i kako su se dogovorili ne znam.

Na dodatan upit članice Povjerenstva Aleksandre Jozić-Ileković može li se onda zaključiti da je moje stajalište da je g. Ante Ramljak bio dobar izbor za izvanrednog povjerenika, odgovaram da je iz današnje perspektive moj odgovor ne. A tada je MOST predlagao g. Antu Samodola za povjerenika. G. Ramljak je bio predložen u prvu skupinu financijskih eksperata od strane HDZ-a. U trenutku kada je odbijen naš prijedlog, a u roku od jednog dana je trebalo donijeti odluku, onda je, zbog političkog dogovora, trebalo odobriti njihov prijedlog koji na kraju Vlada upućuje Trgovačkom sudu. Ali to nije bio naš izbor. Mislim da se vrlo jasno zna da je izbor MOST-a za izvanrednog povjerenika bio g. Samodol.

Na poseban upit predsjednice Povjerenstva jesu li onda skupinu Borg sačinjavali financijski stručnjaci plus pravni stručnjak odgovaram da je to očito tako. Skupina Borg je, koliko sam mogao vidjeti iz medija, većinski sastavljena upravo od skupine financijskih stručnjaka plus pravnici. Koji su još ljudi bili u skupini Borg, ja stvarno ne znam budući da to nije bio proces koji sam vodio, niti sam sudjelovao u istom.

Na poseban upit Martine Dalić je li točno da je g. Ivica Todorić zatražio sastanak u Vladi na moj nagovor, a što me pita zato što sam upravo to ustvrdio u svom intervju-u u Jutarnjem listu od 7. listopada 2017.g., pri čemu sam kazao da te svoje aktivnosti, odnosno savjetovanje g. Todorića i slanje poruka g. Todoriću da se javi u Vladu, nisam rekao predsjedniku Vlade jer nisam želio otkriti ovu svoju inicijativu, odgovaram da sam u više navrata i kroz više medija rekao što je i kako je bilo. Što se tiče današnjeg iskaza, ne vidim relevantnim pitanje, ali mogu na isto odgovoriti da nisam po prijedlogu g. Todorića uspostavio kontakt s Vladom. Mislim da se nakon svega može jasno vidjeti kolika je bila želja Vlade i kakav je bio način rješavanja od strane Vlade. Mogu samo reći da je iz svega u zadnjih godinu i pol dana jasno vidljivo iz kojih razloga nisam mogao niti spomenuti na koji način je g. Todorić zatražio sastanak. Ne samo da želim razdvojiti samoprozvanu skupinu Borg koja je bila u nadležnosti gđe Dalić i skupinu neformalnih financijskih stručnjaka, nego ću dodati i da me nisu konzultirali niti izvještavali o tome što skupina Borg radi, a iz medija sam čak mogao vidjeti da su predstavnici MOST-a bili tek na ponekim sastancima, dok za određene sastanke nismo znali. Pitanje je koliko je sastanaka uistinu bilo i s kim su sve sastanci održavani. Primjerice, ja nisam znao za sastanak g. Vujčića, guvernera HNB-a, koji je održan u Vladi prije prvog sastanka s g. Todorićem na kojem je g. Vujčić, kako sam mogao pročitati, članovima Vlade objasnio u kakvoj se situaciji nalazi Agrokor. Također, niti u jednom trenutku dok sam bio u Vladi nisam čuo za ime Knighthead fonda, a su u isto vrijeme su predstavnici Vlade bili na sastancima s tim istim fondom, kao i s predstavnicima banaka itd. Zbog svega navedenog smatram da bi se trebala poprilično jasno povući crta između ove dvije skupine.

Na dodatan upit Martine Dalić da li, a s obzirom da sam rekao da nikakve veze ni upliva s pisanjem zakona nisam imao i da se to radilo mimo mojeg znanja, ona i ja dijelimo iste elektroničke poruke od 23. ožujka 2017.g. sljedećeg sadržaja, prva poruka od 12 i 26 h: „ Božo, u 17 bi imali sastanak o zakonu i drugim potezima u idućim danima. Bilo bi jako dobro da dođeš ti osobno i reci mi koga još da zovem od MOST-a. Turčinović?“ i druga poslana u 14.57 h kao odgovor: „Ladislav može kad god sutra od 11. Vi definirajte termin. Doći ću ja sam.“, odgovaram da mislim da me upravo i sama predsjednica Povjerenstva pitala za taj sastanak krajem ožujka. Rekao sam da ne mogu točno potvrditi datum, ali kada bih pogledao sms poruke, vjerojatno bi to bilo to. Međutim, koliko se sjećam, radilo se o dogovoru za predstavljanje drugačijeg financijskog modela rješavanja problematike u Agrokoru i mislim da je upravo gđa Dalić u iskazu USKOK-u, ako je točno ono što proizlazi iz javno dostupnih izvora, to tako i rekla. Mislim da nema smisla navedeno detaljnije objašnjavati, da sam na to dao odgovor.

 Ovaj Zapisnik je sastavni dio Zapisnika sa 30 sjednice Povjerenstva za odlučivanje o sukobu interesa održane dana 3. prosinca 2018.

 Zapisnik je dan na uvid svjedoku koji svojim potpisom potvrđuje da nema primjedbi na njegov sadržaj.

 \_\_\_\_\_\_\_\_\_\_\_\_\_\_\_\_\_\_\_\_

 Božo Petrov

Zapisnik sastavila:

Glasnogovornica Povjerenstva: Predsjednica Povjerenstva:

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

 Martina Jurišić Nataša Novaković